नई दिल्ली (जेएनएन)। भारत और इंग्लैंड के बीच चौथा टेस्ट मैच साउथैंप्टन मैदान पर खेला गया। इस मैच में मेजबान टीम ने भारत को 60 रन से हरा दिया और पांच टेस्ट मैचों की सीरीज में 3-1 की अपराजेय बढ़त हासिल कर ली। इस टेस्ट में हार के बाद भारतीय कप्तान विराट कोहली का इंग्लैंड में टेस्ट सीरीज जीतने का सपना टूट गया। इस मैच की दूसरी पारी में भारतीय टीम को जीत के लिए 245 रन का लक्ष्य मिला था लेकिन भारतीय टीम 184 रन पर ऑल आउट हो गई। इससे पहले इंग्लैंड की दूसरी पारी 271 रन पर सिमट गई थी। इंग्लैंड की टीम की जीत में सबसे बड़ी भूमिका इंग्लैंड के गेंदबाजों की रही। मैच की दूसरी पारी में इंग्लैंड के तेज व स्पिन गेंदबाजों ने भारतीय बल्लेबाजों को खुलकर खेलने ही नहीं दिया। इंग्लिश स्पिन गेंदबाज मोइन अली ने दूसरी पारी में भी चार विकेट लिए। पहली पारी में मोइन ने पांच विकेट लिए थे।